પહેલાં તો એમ ચોક્કસ જ લાગે કે આ વધારે પડતું રિએકશન છે. પણ પુરુષના વિશ્ર્વમાં પ્રવેશીને જોઈએ તો મિત્રની વાત વિચારણીય લાગી. સ્ત્રી પુરુષના સંબંધો વિશે સતત ઘર્ષણ ચાલતું જ રહ્યું છે. આજના યુવાનનોની ભાષા બદલાઈ છે. મોટર પણ સેક્સી હોય અને સૂર્યોદય પણ સેક્સી હોઈ શકે તો સ્ત્રી પણ સેક્સી હોય છે. જો કે સ્ત્રીને સેક્સી ક્યારેય અને કોણ કહે છે તે દરેક પરિસ્થિતિની નોંધ લીધા બાદ જ તેના અર્થ વિશે નિર્ણય લઈ શકાય. આજે તો દરેક વખતે પુરુષના મનમાં સેક્સનો જ વિચાર આવતો હોય તે જરૂરી નથી. વિચારમાં કોણ શું વિચારે છે તે કેવી રીતે સાબિત કરી શકાય ? સ્ત્રીઓ પણ આજે અનેક સ્તરે વિચાર કરી શકે તેટલી સ્વતંત્ર થઈ છે તેની પણ ક્યાં ના પાડી શકાય. વળી રસ્તામાં ચાલતો કોઈ પર્વટ મેન્ટાલિટી ધરાવતો વ્યક્તિ કહે તે વાત અલગ હોય છે. સ્ત્રી પુરુષ સાથે કામ કરતાં થોડા ફ્રેન્ડલી થાય ત્યારબાદ આજના યુવાનો અને યુવતીઓ એકબીજા સાથે થોડું ફ્લર્ટ કરી લેતાં હોય છે. યોગ્ય કે અયોગ્યની વાત જવા દઈએ તો સ્ત્રી અને પુરુષ એકબીજા પ્રત્યે આકર્ષાય છે તેમાં શારીરિક આકર્ષણ જ સૌ પ્રથમ હોય છે. કુદરતી રીતે જ સ્ત્રી પુરુષમાં આ આકર્ષણ મૂકવામાં આવ્યું છે તેમાં કોઈ કંઈ કરી શકે નહીં. હા આપણે સમાજમાં રહેતા હોવાથી એવી અપેક્ષા જરૂર રાખવામાં આવે છે કે મર્યાદાને ન ઓળંગીએ. વર્તનમાં સૌજન્યતા જાળવીએ. આમ તો મોટેભાગે દરેક વ્યક્તિ સૌજન્ય જાળવવાના સંસ્કાર ડીએનએમાં લઈને જ આવતી હોય છે, પરંતુ ઉછેર, આસપાસની, બહારની, આંતરિક પરિસ્થિતિઓ જુદા સંજોગો ઊભા કરે છે. તે કારણે સાયકોલોજીમાં ગરબડ ઊભી થતી હોય છે. અને સૌજન્યતામાં વિકૃતિનો વિશુદ્ધ રંગ ઉમેરાય છે. તેમાં પણ પિતૃસત્તાક માનસિકતાને કારણે ય આ ગડબડ થઈ હોવાનું નોંધાયું તેથી સેક્સુઅલ હરેસમેન્ટનો કાયદો લાવવો પડ્યો. શિક્ષિત સ્ત્રીઓ પોતાના વ્યક્તિત્વ અને અધિકાર અંગે જાગૃત થઈ હોવાથી તે કાયદાનો ઉપયોગ પણ કરતી થઈ છે.